**Lábatlan Város Önkormányzat Képviselő-testületének**

 **18/2017. (XI.29.) számú önkormányzati rendelete a gyermekétkeztetési és egyéb étkezési térítési díjak megállapításáról**

Lábatlan Város Önkormányzata Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) és (2) bekezdéseiben kapott felhatalmazás alapján, az Alaptörvény 32. cikk (2) bekezdésében és Magyarország helyi Önkormányzatairól szóló 2011. évi CLXXXIX. törvény 13. § (1) bekezdés 8. pontjaiban meghatározott feladatkörében eljárva az alábbi rendeletet alkotja:

**1.§**

A rendelet hatálya kiterjed Lábatlan Város közigazgatási területén működő köznevelési és közoktatási intézményben az étkezést igénybe vevő gyermekekre, a térítési díjfizetésre kötelezettekre, továbbá a gyermekétkeztetés szolgáltatást nyújtókra.

**2. §**

(1) Lábatlan Város Önkormányzata a nappali ellátási biztosító gyermekjóléti és köznevelési intézményekben igénybe vehető étkeztetést (továbbiakban: gyermekétkeztetés) az önkormányzat intézményén keresztül biztosítja.

(2) A gyermekétkeztetés intézményi térítési díját az Önkormányzat állapítja meg a vonatkozó jogszabályban foglaltak alapján.

(3) Az óvodában az egész napos ellátást igénybe vevők esetén a teljes étkezés, az iskolában a napközi otthonos rendszerben tanulók esetén az ebéd igénybevétele kötelező, ha a szülő (törvényes képviselő) ettől eltérően nem rendelkezik, és erről – írásban – nem nyilatkozik. Ez utóbbi esetben a szülő feladata és felelőssége a gyermek számára az életkorának megfelelő étkezés biztosítása.

(4) Az iskolában a napközi otthonos rendszerben tanulók esetén az ebéd igénybevétele kötelező.

(5) Nem vonatkoznak a (3) és (4) bekezdésben foglaltak arra a gyermekre, akinek betegsége miatt olyan speciális étrendre van szüksége, amely részére az étkezés keretén belül nem biztosítható.

(6) Az étkezés igénybevételére irányuló kérelmet az egész napos ellátást igénybevevők az intézményvezető részére nyújtják be. Az egész napos ellátást igénybe vevők étkezése megszűnik, a szülő vagy a törvényes képviselő erre irányuló – az intézményvezetőhöz benyújtott – nyilatkozatával. Az igénybevétel megszűnésének hatálya a nyilatkozat benyújtását követő második nap.

(7) Az étkezés igénybevétele átmenetileg lemondható az étkezést igénybe vevő

a) betegsége,

b) családtagjaival közös programban részvétele,

c) egyéb ok miatt.

(8) Az étkezést a lemondással érintett napot megelőző nap reggel 9 óráig lehet lemondani telefonon vagy személyesen a szolgáltatást nyújtónál.

**3. §**

(1) A gyermekétkeztetés intézményi térítési díjának napi összegét e rendelet 1. melléklete tartalmazza.

(2) Az étkezésért fizetendő térítési díjat utólag kell megfizetni, a tárgyhónapot követő hónap 15. napjáig.

(3) Amennyiben a térítés díjfizetésre kötelezett határidőben nem tesz eleget a fizetési kötelezettségének a jegyző a kötelezettet 15 napos határidő kitűzésével felszólítja az elmaradt térítési díj megfizetésére.

(4) Meg kell szüntetni az étkezés biztosítását,

a) ha az igénybevevő tanulói jogviszonya illetve bölcsődei, óvodai ellátása az intézményben megszűnt,

b) amennyiben a (3) bekezdésben meghatározott határidő eredménytelenül telt el.

**4. §**

(1) Ez a rendelet 2017. december 1-én lép hatályba.

(2) E rendelet hatálybalépésével egyidejűleg hatályát veszíti az élelmiszer-nyersanyagnormákról szóló 10/1996. (III.26.) önkormányzati rendelet, továbbá az egyes intézményeknél folyó munkahelyi étkeztetés fő szabályairól szóló 3/2000. (II.15.) önkormányzati rendelet.

(3) Az e rendeletben nem szabályozott egyéb kérdésekben a Szociális igazgatásról és szociális ellátásokról szóló 1993. évi III. törvény és a gyermekek védelméről és a gyámügyi igazgatásról szóló 1997. évi XXXI. törvény, illetve e törvények végrehajtására kiadott jogszabályok vonatkozó rendelkezései az irányadóak.

Schantzl Edit Dinnyés István

 jegyző polgármester

A rendeletet kihirdettem:

Schantzl Edit

 jegyző

1. számú melléklet

**Nettó nyersanyagköltség**

|  |  |
| --- | --- |
| Megnevezés | **Nettó nyersanyagköltség (Ft)** |
| **Ebéd** | **Menza** |
| tízórai, ebéd, uzsonna | reggeli, tízórai, ebéd, uzsonna |
| Iskola | 225,- | 365,- | - |
| Óvoda | 200,- | 330,- | - |
| Bölcsőde | 165,- | - | 355,- |

A térítési díjak a 27%-os ÁFA-t nem tartalmazzák. A díjakat 2020. március 1-től kell alkalmazni.